Silent Hill 2
„Silent Hill 2“ (ქართ. ჩუმი გორაკი 2) — ფსიქოლოგიური Survival horror და მოქმედებითი-სათავგადასავლო ჟანრის ვიდეო თამაში, რომელიც შექმნა კომპანია Team Silent-მა, ხოლო გამოსცა Konami-მ. ეს არის რიგით მეორე თამაში „Silent Hill“-ის ვიდეო თამაშების სერიიდან, რომელიც გამოვიდა PlayStation 2-ის პლატფორმაზე 2001 წლის 24 სექტემბერს აშშ-ში, 2001 წლის 27 სექტემბერს — იაპონიაში, ხოლო ამავე წლის 23 ნოემბერს — ევროპაში. მოგვიანებით პროექტი პორტირებული იქნა პერსონალურ კომპიუტერსა და Xbox-ზე. „Silent Hill 2“-ის სიუჟეტი არ არის დაკავშირებული სერიის პირველ ნაწილთან. ორი წლის განმვალობაში თამაშზე მუშაობდა დაახლოებით 50 თანამშრომელი. მოგვიანებით, 2012 წლის 20 მარტს გამოვიდა რემასტერინგული HD ვერსია PlayStation 3-სა Xbox 360-ზე. თამაშის სიუჟეტი მიმდინარეობს გამოგონილ სამყაროში, რომელიც ნაწილობრივ წააგავს რეალურს, სადაც ყოველდღიური რეალობა გადაიკვეთება სხვა, ალტერნატიული სამყაროთი და ორივე ავსებულია მონსტრებით. თამაშის მთავარი გმირია ჯეიმზ სანდერლენდი, რომელიც წერილს მიიღებს თავისი გარდაცვლილი მეუღლე მერისგან. წერილში, მერი, სთხოვს ჯეიმზს ჩამოვიდეს საკურორტო ქალაქ საილენტ ჰილში. ქალაქში, ჯეიმზი გადაეყრება საიდუმლოებით მოცულ ქალს, სახელად მარიას, რომელიც ძალიან ჰგავს მერის. საბოლოოდ, ჯეიმზი აანალიზებს, რომ მისი მოგონებების ნაწილი იყო თავის მოტყუება. „SilenT Hill 2“ წარმოდგენილია მესამე პირის ხედვით და ვირტუალური კამერის კინემატოგრაფიული რაკურსი საშუალებას აძლევს მოთამაშეს აკონტროლოს მის გარშემო მიმდინარე მოვლენები. გეიმპლეი მოიცავს თავსატეხების გადალახვას, სხვადასხვა საგნების მოძიებას, ტერიტორიების გამოკვლევას, მთავარი გმირის მოსტრებთან დაპირისპირებას. მასში წარმოდგენილია რამდენიმე განსხვავებული სიუჟეტური დასასრული. ამა თუ იმ დასასრულის მიღწევა დამოკიდებულია სხვადასხვა ფაქტორებზე. პროექტმა ფართო აღიარება ჰპოვა კრიტიკოსებში: ათმა სხვადასხვა გამოცემამ პროექტს მაქსიმალური ქულა მიანიჭა. მიმოხილველების უმეტესობამ უმაღლესი შეფასება მისცა თამაშის ატმოსფეროსა და სიუჟეტის სიღრმავეს, რომელიც აგებულია სიყვარულის, შურის, სიკვდილის, დანაშაულისა და სასჯელის, სიგიჟის გარშემო, აგრეთვე ტაბუდადებულ თემებზე, სექსუალურ ძალადობასა და ინცესტზე. რამდენიმე რეცენზენტის შეფასებით თამაშის მუსიკა ერთ-ერთი ყველაზე საუკეთესოა ვიდეო თამაშების ისტორიაში. თუმცა, რეცენზენტებმა ნეგატიურად შეაფასეს მართვის სისტემა, ვირტუალური კამერის არაკომფორტულობა და არალოგიკური თავსატეხები. ხელახალი გამოცემა „Silent Hill HD Colllection“-მა მიიღო არაერთგვაროვანი გამოხმაურება უამრავი აუდიო და ვიზუალური ხარვეზის გამო. „Silent Hill 2“ მიჩნეულია ყველა დროის საუკეთესო ვიდეო თამაშად. ის აგრეთვე მაღალ პოზიციებს იკავებს ყველაზე საშიში საშინელებათა თამაშების ჩარტებში, ხოლო აკირა იამაოკას მიერ შექმნილი საუნდტრეკი რამდენიმე რეცენზენტის მიერ მიჩნეულია ვიდეო თამაშების ინდუსტრიის ერთ-ერთ საუკეთესო ნამუშევრად. გამოსვლიდან ერთი თვის შემდეგ თამაში გაიყიდა ერთ მილიონ ეგზემპლიარზე მეტი რაოდეობით.. 2003 წლის 23 მაისს გამოვიდა თამაშის მესამე ნაწილი „Silent Hill 3“, რომელიც ითვლება პირველი ნაწილის პირდაპირ გაგრძელებად.